ब्रह्मा मंदिर की व्यवस्थाओं के लिए रिसीवर नियुक्त करने की मांग
ब्रह्मामंदिर की व्यवस्थाओं को लेकर दायर जनहित याचिका में पक्षकार वकील अजय त्रिपाठी और भरत शर्मा ने मंगलवार को जिला एवं सेशन न्यायाधीश के समक्ष अर्जी दायर की है। अर्जी के जरिये मांग की गई है कि मौजूदा हालात में ब्रह्मा मंदिर को आर्थिक नुकसान इसकी संपत्तियों को खुर्द बुर्द होने से बचाने के लिए रिसीवर नियुक्त करने की मांग की गई है। प्रकरण में 20 मार्च को सुनवाई होनी है।
वकील विवेक पाराशर के जरिये दायर की गई अर्जी में बताया गया है कि महंत सोमपुरी का निधन होने के बाद प्रबंध कमेटी मंदिर की व्यवस्थाएं देख रही है। मंदिर की संपत्तियों में चल अचल संपत्ति शामिल है। इसमें दुकानों और जमीन के अलावा सोने चांदी के आभूषण शामिल हैं। प्रार्थीगण ने आशंका जताई है कि यह संपत्तियां खुर्द बुर्द हो सकती हैं। दलील भी दी गई कि दुकानों का किराया वसूल नहीं किया जा रहा है। मंदिर के कई कमरों में अनधिकृत रूप से कुछ लोग काबिज हो गए हैं। प्रबंध कमेटी में प्रशासनिक अधिकारी के पास कानून व्यवस्था सहित अपने कार्यालय के बड़े दायित्व हैं, ऐसे में यह कमेटी पूरी तरह से देखरेख में सक्षम नहीं है। मंदिर की संपत्तियां जो कि किशनपुरा, कूकड़ी सेवरिया अन्य स्थानों पर हैं, उन पर कब्जे होने खुर्द बुर्द होने की आशंका है। ऐसे में प्रकरण के सभी पक्षकारों का दायित्व है कि मंदिर के हित में अदालत द्वारा नियुक्त रिसीवर के जरिये प्रबंध व्यवस्थाएं की जानी चाहिए, जब तक कि विधिवत रूप महंत की नियुक्ति का मामला नहीं निपट जाए। गौरतलब है कि ब्रह्मा मंदिर के महंत सोमपुरी के निधन के बाद नए महंत की नियुक्ति नहीं होने आपसी खींचतान के बीच जनहित में अदालत के समक्ष याचिका दायर की गई थी। इस याचिका में मंदिर में महंत नियुक्ति का मसला निपटाने मंदिर की व्यवस्थाएं सुचारू करने के लिए प्रार्थना की गई है।
याचिका में पक्षकार बनाए गए अजय त्रिपाठी और भरत शर्मा ने हाल ही एक अन्य अर्जी में मंदिर के गर्भगृह में पूजा पाठ में भेदभाव का मुद्दा भी उठाया है। प्रशासनिक अधिकारियों के ज्यादा हस्तक्षेप की वजह से श्रद्धालुओं और पुष्कर के तीर्थ पुराेहितों में पनप रहे रोष का हवाला देते हुए महंत नियुक्ति का मामला तय समय सीमा में निस्तारित करने की भी मांग की गई है।
hin_Deva hin_Deva hin_Deva hin_Deva